የቱሪዝምና የግንባታው ክፍለ ኢኮኖሚ ለኬንያ ፈጣን ዕድገት ቁልፍ ሚና መጫወታቸው ተነገረ
እኤአ በ2017 የምጣኔ ሃብት ላይ የተሠራው አንድ የዳሰሳ ጥናት እንዳመለከተው ቱሪዝም ባለፈው ዓመት በኬንያ የ13 ነጥብ 3 በመቶ ዕድገትን ሲያስመዘግብ እኤአ በ2015 ከነበረው የ12 ነጥብ 6 በመቶ ዕድገት ከፍተኛ ጭማሪ ማሳየት ችሏል፡፡ ሀገሪቱ ለጎብኚዎች ደህንነት ስጋት እየፈጠሩ ነው ያለቻቸውን ህገወጥ የቱሪስት አስጎብኚዎችን እንቅስቃሴ መቆጣጠር ከቻለች በኋላ ነው ይህን መሰል ከፍተኛ ዕድገት ማስመዝገብ የቻለችው፡፡በተያያዘ የግንባታው ዘርፍ እኤአ በ2016 የ9 ነጥብ 2 በመቶ ዕድገት በማስመዝገብ ለአጠቃላይ ዕድገቱ የራሱን ድርሻ ማበርከቱም ነው የተነገረው፡፡ኬንያ ለንግድና ኢንቨስትመንት ያላት አመቺነት የባለሃብቶችን ቀልብ ከጊዜ ወደጊዜ እንድትስብ እያስቻላት መሆኑን የኬንያ ኢንቨስትመንት ማኔጂንግ ዳይሬክተር  ዶክተር ሞስስ ኢኪራ ተናግረዋል፡፡ባለፈው ዓመት ከ1 ሺህ 950 ኪሎ ሜትር በላይ የሚሸፍን መንገድ በመላ ሀገሪቱ መገንባቱም ነው የተገለፀው ፡፡በገቢ ደረጃም ቢሆን ኬንያ በ2013 ከሰበሰበችው የ8 ነጥብ 47 ቢሊየን የአሜሪካ ዶላር  በ2016 ወደ 11 ነጥብ 39 ቢሊየን የአሜሪካ ዶላር ገቢ አሳድጋለች፡፡የኬንያ ምጣኔ ሃብት በተጠናቀቀው እኤአ በ2016 ዓመት በ5 ነጥብ 6 በመቶ ዕድገት አሳይቷል ነው የተባለው፡፡ይህም ባለፉት አምስት ዓመታት ሀገሪቱ ካስመዘገበችው ዕድገት ሁሉ ቀዳሚው ሥፍራ ይዟል፡፡በዓመቱ ለተመዘገበው ከፍተኛ ዕድገትም ሀገሪቱ በቱሪዝም ዘርፍ ያከናወነቻቸው ተግባራት እንዲሁም የግንባታው ዘርፍ ላይ የታየው ከፍተኛ መነቃቃት አስተዋፅኦው የላቀ እንደነበር ተመልክቷል፡፡ቱሪዝምና የግንባታው ክፍለ ኢኮኖሚ በቀጣይ ዓመታትም የሀገሪቱ ዕድገት ወሳኝ ምሰሶዎች ሆነው ይቀጥላ ሲል የምጣኔ ሃብት ጥናቱ ግምቱን ማስቀመጡን የዘገባው ዘ ኢስት አፍሪካን ነው፡፡